Die grootste hiervan was die gees - Mogol Pos
September 14, 2018 September 13, 2018 - by Ria Wells - Leave a Comment
LEPHALALE — Die gewilde Krokkiekarnaval en Colour Foam Run van die NHK Onverwacht wat Saterdag 8 September gehou is, het soos altyd alle verwagtinge oortref. Krokkiefees, krokkiegees, krokkiekleur, krokkiekleurfees, krokkieskuim, krokkiekuier, krokkiesmulfees. Noem op en dit is KROKKIE!
Die karnaval het al die elemente gehad om 'n uiters suksesvolle geleentheid te verseker. Proe, peusel en eet was wat hoog op die prioriteitslys van besoekers was.
Varsgebak, pannekoek, vetkoek, vars produkte, vars vleis, pap en kaiings, kerrie-en-rys, basaarpoeding en vele meer was 'n groot aantrekkingskrag.
Kinders is vermaak met 'n spookhuis, gesigverf, speelpark, glybaan en skyfskiet.
Die Colour Foam Run het hordes mense gelok en hulle moes tou staan vir 'n beurt om by die vyf verskillende skuimmasjiene in die skuim te kon baljaar. Die kleurvolle klere en gesigte wat daarmee gepaard gegaan het was 'n besliste gelykmaker!
Gaan kyk gerus op Mogol Pos se Facebook-bladsy en deel in die manewales. Karnaval, fees en gees – maar die grootste hiervan was die gees!